A Tanács 2003/92/EK irányelve

(2003. október 7.)

a gáz és a villamos energia értékesítési helyére vonatkozó szabályok tekintetében a 77/388/EGK irányelv módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 93. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel az Európai Gazdasági és Szociális Bizottság véleményére [3],

mivel:

(1) A villamos energia és földgáz belső piacának kiteljesítését célzó gáz- és villamosenergia-ágazat növekvő liberalizálása rávilágított annak szükségességére, hogy a belső piac összefüggésében felül kell vizsgálni a tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapítás – szóló, 1977. május 17-i 77/388/EGK hatodik tanácsi irányelvben [4] megállapított hatályos, az ilyen termékek értékesítési helyére vonatkozó hozzáadottértékadó-szabályokat annak érdekében, hogy egyszerűsítsék és modernizálják a hozzáadottértékadó-rendszer működését, amely stratégia mellett a Bizottság elkötelezte magát.

(2) A hozzáadottérték-adó tekintetében a villamos energiát és a gázt termékként kezelik, és ennek megfelelően a 77/388/EGK irányelv 8. cikke szerint azok határokon átnyúló ügyletei tekintetében meg kell határozni a termékértékesítés helyét. Mivel azonban a villamos energia és a gáz fizikai nyomon követése körülményes, a hatályos szabályok alapján különösen nehéz megállapítani az értékesítés helyét.

(3) A villamos energia és a gáz valódi, hozzáadottérték-adó akadályaitól mentes belső piacának kiteljesítése érdekében, a földgázelosztó-hálózaton keresztül történő gázértékesítés helye, illetve a villamos energia értékesítési helye – mielőtt a termékek eljutnak a fogyasztás végső fázisába – az a hely, ahol az ügyfél gazdasági tevékenységének székhelye van.

(4) Annak biztosítása érdekében, hogy az adózás a tényleges fogyasztás szerinti országban történjen, a végső fázisban, amikor a javak a kereskedőktől és az elosztóktól eljutnak a végső felhasználóhoz, azon a helyen kell megadóztatni a villamos energia és a gáz értékesítését, ahol az ügyfél azokat ténylegesen felhasználja, illetve elfogyasztja. Ez rendszerint az a hely, ahol az ügyfél fogyasztásmérője van.

(5) A villamos energiát és a gázt elosztóhálózatokon keresztül értékesítik, amelyekhez a hálózatüzemeltetők biztosítják a hozzáférést. A kettős adóztatás, illetve az adóztatás elmaradásának elkerülése érdekében szükséges összehangolni az elosztási, illetve szállítási szolgáltatások esetében az értékesítés helyére vonatkozó szabályokat. Ezért az elosztóhálózatokhoz való hozzáférésre, azok használatára, valamint az e szolgáltatásokhoz közvetlenül kapcsolódó más szolgáltatásokra vonatkozó rendelkezésekkel ki kell egészíteni a 77/388/EGK irányelv 9. cikke (2) bekezdésének e) pontjában megállapított különleges szolgáltatások listáját.

(6) A kettős adóztatás elkerülése érdekében mentességet kell biztosítani a földgázelosztó-hálózaton keresztül történő gázimport, illetve a villamosenergia-import számára.

(7) A gáznak a földgázelosztó-hálózaton keresztül történő értékesítési helyére, illetve a villamos energia értékesítési helyére vonatkozó szabályok változásait össze kell vonni a kötelező fordított adózással, ha az ügyfél a hozzáadottérték-adó tekintetében azonosított személy.

(8) A 78/388/EGK irányelvet ezért megfelelően módosítani kell,

ELFOGADTA EZT AZ IRÁNYELVET:

1. cikk

A 77/388/EGK irányelv a következőképpen módosul:

1. A 8. cikk (1) bekezdése a következő pontokkal egészül ki:

"d) az adóköteles viszonteladó számára a földgázelosztó-hálózaton keresztül történő gázértékesítés, illetve a villamosenergia-értékesítés esetén: az a hely, ahol az adóalany nagykereskedő azon gazdasági tevékenységének székhelye vagy állandó telephelye van, ahová a terméket értékesítik, vagy ilyen székhely vagy állandó telephely hiányában, ahol annak állandó lakóhelye vagy szokásos tartózkodási helye van.

E rendelkezés alkalmazásában: "adóköteles viszonteladó" azon adóalany, akinek főtevékenysége a gáz- és villamosenergia-vásárlás tekintetében az ilyen termékek továbbértékesítése, és akinek saját fogyasztása ilyen termékekből elhanyagolható mértékű.

e) a földgázelosztó-hálózaton keresztül történő gázértékesítés, illetve a villamosenergia-értékesítés esetén, ha az ilyen értékesítésre a d) pont nem vonatkozik: az a hely, ahol az ügyfél a termékeket ténylegesen felhasználja, illetve elfogyasztja. Ha a termékek egészét vagy valamely részét ez az ügyfél valójában nem fogyasztja el, ezeket az el nem fogyasztott termékeket úgy tekintik, mint amelyeket felhasználtak vagy elfogyasztottak a gazdasági tevékenységének székhelyén vagy azon állandó telephelyén, ahová a termékeket szállították. Ilyen székhely vagy állandó telephely hiányában úgy kell tekinteni, hogy a fogyasztó a javakat állandó lakóhelyén vagy szokásos tartózkodási helyén használta fel, illetve fogyasztotta el."

2. A 9. cikk a (2) bekezdés e) pontjának a nyolcadik francia bekezdése után a következő francia bekezdéssel egészül ki:

"– a földgáz- és villamosenergia-elosztási rendszerekhez való hozzáférés biztosítása, illetve e rendszereken történő földgáz-, illetve villamosenergia-szállítás vagy közvetítés biztosítása, illetve más, közvetlenül kapcsolódó szolgáltatások nyújtása."

3. A 14. cikk (1) bekezdése a következő ponttal egészül ki:

"k) a gázimport a földgázelosztó-hálózaton keresztül, illetve a villamosenergia-import."

4. A 28g. cikk szerinti változatában a 21. cikk (1) bekezdésének a) pontja helyébe a következő rendelkezés lép:

"a) azon adóalany, aki adóköteles termékértékesítést végez, a b), c) és f) pontban említett esetek kivételével. Amennyiben az adóköteles termékértékesítést nem belföldön letelepedett adóalany végzi, a tagállamok az általuk meghatározott feltételek szerint előírhatják, hogy az adó megfizetésére kötelezett személy az a személy legyen, akinek az adóköteles termékértékesítést, illetve szolgáltatásnyújtást teljesítik;"

5. A 28g. cikk szerinti változatában a 21. cikk (1) bekezdése a következő ponttal egészül ki:

"f) azon személy, akit a hozzáadottérték-adó szempontjából belföldön azonosítottak, és akinek a 8. cikk (1) bekezdésének d) vagy e) pontjában megállapított feltételek szerint termékértékesítést végeztek, amennyiben az értékesítést nem belföldön letelepedett adóalany végzi."

6. A 28h. cikk szerinti változatában a 22. cikk (1) bekezdése c) pontjának első francia bekezdése helyébe a következő lép:

"– a 28a. cikk (4) bekezdésében említettek kivételével minden adóalany, aki belföldön olyan termékértékesítést vagy szolgáltatásnyújtást végez, amely őt a levonási jog gyakorlására jogosítja, kivéve az olyan termékértékesítéseket vagy szolgáltatásnyújtásokat, amelyek tekintetében az adót kizárólag a 21. cikk 1. pontjának a), b), c) vagy f) alpontjának megfelelően az ügyfél fizeti. A tagállamoknak azonban nem kell meghatározniuk a 4. cikk (3) bekezdésében említett egyes adóalanyokat,";

7. A 28a. cikk (5) bekezdésének b) pontja a következő francia bekezdéssel egészül ki:

"– a földgázelosztó-hálózaton keresztül történő gázértékesítés vagy a villamosenergia-értékesítés a 8. cikk (1) bekezdésének d) vagy e) pontjában megállapított feltételek alapján."

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2005. január 1-jétől megfeleljenek. Erről haladéktalanul tájékoztatják a Bizottságot. Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ez az irányelv az Európai Unió Hivatalos Lapjában való kihirdetésének napján lép hatályba.

4. cikk

Ennek az irányelvnek a tagállamok a címzettjei.

Kelt Luxembourgban, 2003. október 7-én.

a Tanács részéről

az elnök

G. Tremonti

[1] 2002.12.5-i javaslat (a Hivatalos Lapban még nem tették közzé).

[2] 2003.5.13-i vélemény (a Hivatalos Lapban még nem tették közzé).

[3] 2003.3.26-i vélemény (a Hivatalos Lapban még nem tették közzé).

[4] HL L 145., 1997.6.13., 1. o. A legutóbb a 2002/93/EK irányelvvel (HL L 331., 2002.12.7., 27. o.) módosított irányelv.

--------------------------------------------------